European Economic and Social Committee
Press Release

|  |  |
| --- | --- |
| **2017/35.** | **2017. július 12.** |

**HU**

**AZ EGSZB ÚTNAK INDÍTJA 2017-ES** **CIVIL TÁRSADALMI DÍJÁT**

**A munkaerőpiaci integrációt legjobban szolgáló projekteket jutalmazzuk**

Az EGSZB útnak indította 2017-es civil társadalmi díját. Idén olyan **innovatív projekteket** jutalmaz, melyek civil társadalmi kezdeményezésre **úgy gondoskodnak a munka jövőjéről, hogy előmozdítják a minőségi foglalkoztatást és a vállalkozói szellemet**, és fiatalokra, migránsokra és más olyan emberekre összpontosítanak, akik nehezen férnek hozzá a munkaerőpiachoz.

A legfeljebb öt nyertest összesen **50 000 euróval** díjazzuk. **A pályázatok benyújtási határideje 2017. szeptember 8.**, a díjátadó ünnepséget pedig 2017. december 7-én tartjuk Brüsszelben.

A pénzügyi és gazdasági válság csúcspontja után majdnem tíz évvel az Európai Unióban – a közelmúltbeli biztató jelek dacára – még mindig magas a munkanélküliség. Az EGSZB ezért döntött úgy, hogy azokat az innovatív projekteket jutalmazza, amelyek a legalkalmasabbak a minőségi munkahelyek, a vállalkozói szellem és az önfoglalkoztatás előmozdítására, és így a tendencia megfordítására.

A díjat olyan, már megvalósított vagy még folyamatban lévő kezdeményezéseknek ítéljük oda, amelyek a megkülönböztetésmentes munkaerőpiaci integrációt támogatják. Fontos, hogy a kezdeményezések az új belépőket célozzák meg, azaz a fiatalokat, a migráns háttérrel rendelkezőket, illetve a különleges támogatást igénylőket, például a tartósan munkanélkülieket, a munkaerőpiacról kiszorult nőket, a fogyatékosokat és a szegénységben élőket.

Az EGSZB azért hirdeti meg immár kilencedik éve a civil társadalmi díjat, hogy jutalmazza és ösztönözze azokat a civil szervezetekhez és/vagy magánszemélyekhez köthető, kézzelfogható kezdeményezéseket és teljesítményeket, melyek sokat tettek az európai kohéziót és integrációt alátámasztó közös értékek népszerűsítéséért. [2016-ban a díj a migrációt helyezte középpontba](http://www.eesc.europa.eu/?i=portal.en.events-and-activities-civil-society-prize-2016).

A részletes tájékoztató és a jelentkezési űrlap [itt](http://www.eesc.europa.eu/?i=portal.en.events-and-activities-civil-society-prize-2017) érhető el.

**További információért kérjük, forduljon munkatársunkhoz:**

Margarida Reis – az EGSZB sajtóosztálya

E-mail: [press@eesc.europa.eu](mailto:press@eesc.europa.eu?subject=I%20would%20like%20some%20information)

Tel: +32 2 546 9036

**@EESC\_PRESS**

#CivSocPrize

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

*Az Európai Gazdasági és Szociális Bizottság, amelyet a Római Szerződés hozott létre 1957-ben, olyan tanácsadó szerv az uniós intézmények sorában, amely a szervezett civil társadalom különböző gazdasági és társadalmi szereplőit képviseli. Tanácsadó szerepe révén tagjai – s így az általuk képviselt szervezetek – részt vehetnek az EU-s döntéshozatal folyamatában. Az EGSZB 350 tagot számlál szerte Európából, akiket az Európai Unió Tanácsa nevez ki.*

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***